title: 2012/441/ЕО: Решение на Съвета от 9 октомври 2009 година относно подписването и предварителното прилагане на протокол за изменение на Евро-средиземноморското споразумение относно въздушните транспортни услуги между Европейската общност и нейните държави-членки, от една страна, и Кралство Мароко, от друга страна, за да се вземе предвид присъединяването към Европейския съюз на Република България и на Румъния#Протокол за изменение на Евро-средиземноморското споразумение относно въздушните транспортни услуги между Европейската общност и нейните държави-членки, от една страна, и Кралство Мароко, от друга страна, за да се вземе предвид присъединяването към Европейския съюз на Република България и на Румъния

text:
               27.7.2012

               BG

               Официален вестник на Европейския съюз

               L 200/24

         РЕШЕНИЕ НА СЪВЕТА
   от 9 октомври 2009 година
   относно подписването и предварителното прилагане на протокол за изменение на Евро-средиземноморското споразумение относно въздушните транспортни услуги между Европейската общност и нейните държави-членки, от една страна, и Кралство Мароко, от друга страна, за да се вземе предвид присъединяването към Европейския съюз на Република България и на Румъния
   (2012/441/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност, и по-специално член 80, параграф 2 във връзка с член 300, параграф 2, параграф 3, първа алинея и параграф 4 от него;
   като взе предвид Акта за присъединяване на Република България и Румъния, и по-специално член 6, параграф 2 от него;
   като взе предвид предложението на Комисията,
   като взе предвид становището на Европейския парламент,
   като има предвид, че:

               (1)

               На 5 декември 2004 г. Съветът упълномощи Комисията да договори сключването на Евро-средиземноморско споразумение относно въздушните транспортни услуги между Общността и нейните държави-членки, от една страна, и Мароко, от друга страна.

               (2)

               Евро-средиземноморското споразумение относно въздушните транспортни услуги между Европейската общност и нейните държави-членки, от една страна, и Кралство Мароко, от друга страна (наричано по-долу „споразумението“), беше подписано в Брюксел на 12 декември 2006 г. (1)

               (3)

               Договорът за присъединяването на Република България и на Румъния към Европейския съюз бе подписан в Люксембург на 25 април 2005 г. и влезе в сила на 1 януари 2007 г.

               (4)

               Необходим е протокол за изменение на споразумението относно въздушните транспортни услуги, за да бъде взето предвид присъединяването на двете нови държави-членки.

               (5)

               Протоколът бе договорен от страните на 19 март 2007 г.

               (6)

               Следователно протоколът следва да бъде подписан и да се прилага временно до приключването на процедурите, необходими за неговото сключване,

         РЕШИ:
   Член 1
   1.   Подписването на протокола за изменение на Евро-средиземноморското споразумение относно въздушните транспортни услуги между Европейската общност и нейните държави-членки, от една страна, и Кралство Мароко, от друга страна, за да се вземе предвид присъединяването към Европейския съюз на Република България и на Румъния (наричан по-долу „протокола“), се одобрява от името на Европейската общност при условие за сключването на посочения протокол.
   2.   Текстът на протокола е приложен към настоящото решение.
   Член 2
   Председателят на Съвета е оправомощен да посочи лицето(лицата), упълномощено(и) да подпише(ат) протокола от името на Европейската общност и на нейните държави-членки, при условие за сключването му.
   Член 3
   При спазване на условията за реципрочност и до приключването на процедурите, необходими за неговото сключване, протоколът се прилага временно от момента на подписването му от страните.
   Член 4
   Уведомлението, предвидено в член 4, параграф 1 от протокола, се извършва от Съвета.

      Съставено в Люксембург на 9 октомври 2009 година.

            За Съвета

            Председател

         Å. TORSTENSSON

      (1)  ОВ L 386, 29.12.2006 г., стр. 55.

      ПРОТОКОЛ
      за изменение на Евро-средиземноморското споразумение относно въздушните транспортни услуги между Европейската общност и нейните държави-членки, от една страна, и Кралство Мароко, от друга страна, за да се вземе предвид присъединяването към Европейския съюз на Република България и на Румъния
      КРАЛСТВО БЕЛГИЯ,
      РЕПУБЛИКА БЪЛГАРИЯ,
      ЧЕШКАТА РЕПУБЛИКА,
      КРАЛСТВО ДАНИЯ,
      ФЕДЕРАЛНА РЕПУБЛИКА ГЕРМАНИЯ,
      РЕПУБЛИКА ЕСТОНИЯ,
      ИРЛАНДИЯ,
      ГРЪЦКАТА РЕПУБЛИКА,
      КРАЛСТВО ИСПАНИЯ,
      ФРЕНСКАТА РЕПУБЛИКА,
      ИТАЛИАНСКАТА РЕПУБЛИКА,
      РЕПУБЛИКА КИПЪР,
      РЕПУБЛИКА ЛАТВИЯ,
      РЕПУБЛИКА ЛИТВА,
      ВЕЛИКОТО ХЕРЦОГСТВО ЛЮКСЕМБУРГ,
      РЕПУБЛИКА УНГАРИЯ,
      МАЛТА,
      КРАЛСТВО НИДЕРЛАНДИЯ,
      РЕПУБЛИКА АВСТРИЯ,
      РЕПУБЛИКА ПОЛША,
      ПОРТУГАЛСКАТА РЕПУБЛИКА,
      РУМЪНИЯ,
      РЕПУБЛИКА СЛОВЕНИЯ,
      СЛОВАШКАТА РЕПУБЛИКА,
      РЕПУБЛИКА ФИНЛАНДИЯ,
      КРАЛСТВО ШВЕЦИЯ,
      ОБЕДИНЕНОТО КРАЛСТВО ВЕЛИКОБРИТАНИЯ И СЕВЕРНА ИРЛАНДИЯ,
      наричани по-нататък „държавите-членки“, и
      ЕВРОПЕЙСКАТА ОБЩНОСТ,
      наричана по-нататък „Общността“,
      представлявани от Съвета на Европейския съюз,
      от една страна, и
      КРАЛСТВО МАРОКО,
      наричано по-нататък „Мароко“,
      от друга страна,
      като взеха предвид присъединяването на Република България и на Румъния към Европейския съюз и следователно към Общността на 1 януари 2007 г.,
      СЕ СПОРАЗУМЯХА ЗА СЛЕДНОТО:
      Член 1
      Република България и Румъния стават страни по Евро-средиземноморското споразумение относно въздушните транспортни услуги, сключено между Европейската общност и нейните държави-членки, от една страна, и Кралство Мароко, от друга страна, подписано в Брюксел на 12 декември 2006 г. (наричано по-нататък „споразумението“).
      Член 2
      1.   В приложение II към споразумението (двустранни споразумения между Мароко и държавите-членки на Европейската общност) се добавят следните разпоредби:

                  а)

                  след първото тире:

                              „—

                              споразумение между Народна република България и Кралство Мароко за въздушен транспорт, подписано в Рабат на 14 октомври 1966 г.;“

                  б)

                  след шестнайсетото тире:

                              „—

                              споразумение между правителството на Социалистическа република Румъния и правителството на Кралство Мароко за граждански въздушен транспорт, подписано в Букурещ на 6 декември 1971 г.
                              Последно изменено с Меморандум за разбирателство, сключен в Рабат на 29 февруари 1996 г.;“.

            2.   В първата алинея от приложение III към споразумението (разрешителни за експлоатация и технически сертификати: компетентни органи) се добавят следните разпоредби:

                  а)

                  след вписването за Белгия:
                  „България:
                  Главна дирекция „Гражданска въздухоплавателна администрация“
                  Министерство на транспорта, информационните технологии и съобщенията“;

                  б)

                  след вписването за Словашката република:
                  „Румъния:
                  Главна дирекция „Инфраструктура и въздушен транспорт“
                  Министерство на транспорта и инфраструктурата“.

            Член 3
      Текстовете на споразумението на български и на румънски език, които са приложени към настоящия протокол, са автентични при същите условия като текстовете на другите езици.
      Член 4
      1.   Настоящият протокол се одобрява от всяка една от страните съгласно нейните собствени процедури. Той влиза в сила на датата на влизане в сила на споразумението. В случай че настоящият протокол бъде одобрен от договарящите се страни на дата, по-късна от датата на влизането в сила на споразумението, съгласно член 27, параграф 1 от споразумението протоколът ще влезе в сила на датата, на която страните взаимно са се уведомили относно завършването на вътрешните процедури по одобряване.
      2.   Настоящият протокол се прилага временно от датата на подписването му от страните.
      Член 5
      Настоящият протокол е съставен в Брюксел на 18 юни 2012 г. в два екземпляра на английски, български, гръцки, датски, естонски, испански, италиански, латвийски, литовски, малтийски, немски, нидерландски, полски, португалски, румънски, словашки, словенски, унгарски, фински, френски, чешки, шведски и арабски език, като текстовете на всеки един от тези езици са еднакво автентични.

            За дьржавите-членки
            Por los Estados miembros
            Za členské státy
            For medlemsstaterne
            Für die Mitgliedstaaten
            Liikmesriikide nimel
            Για τα κράτη μέλη
            For the Member States
            Pour les États membres
            Per gli Stati membri
            Dalīvalstu vārdā –
            Valstybių narių vardu
            A tagállamok részéről
            Għall-Istati Membri
            Voor de lidstaten
            W imieniu Państw Członkowskich
            Pelos Estados-Membros
            Pentru statele membre
            Za členské štáty
            Za države članice
            Jäsenvaltioiden puolesta
            För medlemsstaternas

            За Европейския съюз
            Por la Unión Europea
            Za Evropskou unii
            For Den Europæiske Union
            Für die Europäische Union
            Euroopa Liidu nimel
            Για την Ευρωπαϊκή Ένωση
            For the European Union
            Pour l’Union européenne
            Per l’Unione europea
            Eiropas Savienības vārdā –
            Europos Sąjungos vardu
            Az Európai Unió részéről
            Għall-Unjoni Ewropea
            Voor de Europese Unie
            W imieniu Unii Europejskiej
            Pela União Europeia
            Pentru Uniunea Europeană
            Za Európsku úniu
            Za Evropsko unijo
            Euroopan unionin puolesta
            För Europeiska unionen

            За Кралство Мароко
            Por el Reino de Marruecos
            Za Marocké království
            For Kongeriget Marokko
            Für das Königreich Marokko
            Maroko Kuningriigi nimel
            Για το Βασίλειο του Μαρόκου
            For the Kingdom of Morocco
            Pour le Royaume du Maroc
            Per il Regno del Marocco
            Marokas Karalistes vārdā –
            Maroko Karalystės vardu
            A Marokkói Királyság nevében
            Għar-Renju tal-Marokk
            Voor het Koninkrijk Marokko
            W imieniu Królestwa Maroka
            Pelo Reino de Marrocos
            Pentru Regatul Maroc
            Za Marocké kráľovstvo
            Za Kraljevino Maroko
            Marokon kuningaskunnan puolesta
            För Konungariket Marocko


title: Решение 2011/640/ОВППС на Съвета от 12 юли 2011 година за подписването и сключването на Споразумение между Европейския съюз и Република Мавриций относно условията за прехвърляне в Република Мавриций на лица, заподозрени в пиратска дейност, и свързаното с тях иззето имущество от ръководените от Европейския съюз военноморски сили и относно третирането на заподозрените в пиратска дейност след прехвърлянето им#Споразумение между Европейския съюз и Република Мавриций относно условията за прехвърляне в Република Мавриций на лица, заподозрени в пиратски действия, и свързаното с тях иззето имущество от ръководените от Европейския съюз военноморски сили и относно третирането на заподозрените в пиратска дейност след прехвърлянето им

text:
               30.9.2011

               BG

               Официален вестник на Европейския съюз

               L 254/1

         РЕШЕНИЕ 2011/640/ОВППС НА СЪВЕТА
   от 12 юли 2011 година
   за подписването и сключването на Споразумение между Европейския съюз и Република Мавриций относно условията за прехвърляне в Република Мавриций на лица, заподозрени в пиратска дейност, и свързаното с тях иззето имущество от ръководените от Европейския съюз военноморски сили и относно третирането на заподозрените в пиратска дейност след прехвърлянето им
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 37 от него, и Договора за функционирането на Европейския съюз, и по-специално член 218, параграфи 5 и 6 от него,
   като взе предвид предложението на върховния представител на Съюза по въпросите на външните работи и политиката на сигурност (ВП),
   като има предвид, че:

               (1)

               На 2 юни 2008 г. Съветът за сигурност на Организацията на обединените нации (СС на ООН) прие Резолюция 1816 (2008), с която призовава всички държави да си сътрудничат при определянето на компетентността и при разследването и наказателното преследване на лицата, отговорни за пиратските действия и въоръжените грабежи край бреговете на Сомалия. Тези разпоредби бяха потвърдени и от последвалите резолюции на СС на ООН.

               (2)

               На 10 ноември 2008 г. Съветът прие Съвместно действие 2008/851/ОВППС относно военната операция на Европейския съюз, предназначена да допринесе за възпирането, предотвратяването и потушаването на пиратските действия и въоръжените грабежи край бреговете на Сомалия (1) (операция „Atalanta“).

               (3)

               Член 12 от Съвместно действие 2008/851/ОВППС предвижда, че лицата, заподозрени че възнамеряват да извършат, че извършват или че са извършили пиратски действия или въоръжени грабежи в териториалните води на Сомалия, които са арестувани и задържани с оглед наказателно преследване, и имуществото, послужило за извършване на тези деяния, могат да бъдат прехвърлени в трета държава, която желае да упражни компетентността си по отношение на посочените по-горе лица и имущество, при положение че условията за прехвърлянето са договорени с тази трета държава по начин, съответстващ на приложимото международно право, в частност на международното право в областта на правата на човека, за да се гарантира по-специално, че никое лице няма да бъде подложено на смъртно наказание, на мъчения или на друго жестоко, нечовешко или унизително отношение.

               (4)

               След като на 22 март 2010 г. Съветът прие решение за разрешаване на започването на преговорите, ВП в съответствие с член 37 от ДЕС договори споразумение между Европейския съюз и Република Мавриций относно условията за прехвърляне в Република Мавриций на лица, заподозрени в пиратска дейност, и свързаното с тях иззето имущество от ръководените от Европейския съюз военноморски сили и относно третирането на заподозрените в пиратска дейност след прехвърлянето им („споразумението“).

               (5)

               Споразумението следва да бъде одобрено,

         ПРИЕ НАСТОЯЩОТО РЕШЕНИЕ:
   Член 1
   Споразумението между Европейския съюз и Република Мавриций относно условията за прехвърляне в Република Мавриций на лица, заподозрени в пиратска дейност, и свързаното с тях иззето имущество от ръководените от Европейския съюз военноморски сили и относно третирането на заподозрените в пиратска дейност след прехвърлянето им („споразумението“) се одобрява от името на Европейския съюз.
   Текстът на споразумението е приложен към настоящото решение.
   Член 2
   Председателят на Съвета е оправомощен да посочи лицето(ата), упълномощено(и) да подпише(ат) споразумението, с което Европейският съюз да бъде обвързан.
   Член 3
   Председателят на Съвета извършва от името на Съюза нотификацията, предвидена в член 11, параграф 1 от споразумението (2).
   Член 4
   Настоящото решение влиза в сила в деня на приемането му.

      Съставено в Брюксел на 12 юли 2011 година.

            За Съвета

            Председател

         J. VINCENT-ROSTOWSKI

      (1)  ОВ L 301, 12.11.2008 г., стр. 33.

      (2)  Датата на влизане в сила на споразумението ще бъде публикувана в Официален вестник на Европейския съюз от генералния секретариат на Съвета.

      ПРЕВОД
      СПОРАЗУМЕНИЕ
      между Европейския съюз и Република Мавриций относно условията за прехвърляне в Република Мавриций на лица, заподозрени в пиратски действия, и свързаното с тях иззето имущество от ръководените от Европейския съюз военноморски сили и относно третирането на заподозрените в пиратска дейност след прехвърлянето им
      ЕВРОПЕЙСКИЯТ СЪЮЗ (ЕС),
      от една страна, и
      РЕПУБЛИКА МАВРИЦИЙ,
      наричана по-нататък „Мавриций“,
      от друга страна,
      наричани заедно по-нататък „страните“,
      КАТО ИМАТ ПРЕДВИД:

                  —

                  Резолюции 1814 (2008), 1838 (2008), 1846 (2008), 1851 (2008) на Съвета за сигурност на ООН и последващите резолюции на Съвета за сигурност на ООН,

                  —

                  Конвенцията на ООН по морско право от 1982 г. (UNCLOS), по-специално членове 100—107 и член 110 от нея,

                  —

                  Съвместно действие 2008/851/ОВППС на Съвета на ЕС от 10 ноември 2008 г. относно военната операция на Европейския съюз, предназначена да допринесе за възпирането, предотвратяването и потушаването на пиратските действия и въоръжените грабежи край бреговете на Сомалия (1) (операция „EUNAVFOR Atalanta“), изменено с Решение 2009/907/ОВППС на Съвета от 8 декември 2009 г. (2),

                  —

                  Международното право в областта на правата на човека, включително Международния пакт за граждански и политически права от 1966 г. и Конвенцията против изтезанията и други форми на жестоко, нечовешко или унизително отнасяне или наказание от 1984 г.,

                  —

                  че настоящото споразумение не засяга правата и задълженията на страните съгласно международни споразумения и други инструменти за създаване на международни съдилища и трибунали, включително Статута на Международния наказателен съд,

            СЕ СПОРАЗУМЯХА ЗА СЛЕДНОТО:
      Член 1
      Цел
      Настоящото споразумение определя реда и условията за:

                  а)

                  прехвърляне на лица, заподозрени че са се опитали да извършат, че извършват или че са извършили пиратски действия в района на операция „EUNAVFOR“, в открито море край териториалните води на Мавриций, Мадагаскар, Коморските острови, Сейшелските острови и остров Реюнион, и задържани от EUNAVFOR;

                  б)

                  прехвърляне на свързано с тях имущество, иззето от EUNAVFOR, от EUNAVFOR на Мавриций; и

                  в)

                  третиране на прехвърлените лица.

            Член 2
      Определения
      За целите на настоящото споразумение:

                  а)

                  „военноморски сили, ръководени от Европейския съюз (EUNAVFOR)“ означава военните щабове на ЕС и националните контингенти, участващи в операцията на ЕС „Atalanta“, техните кораби, въздухоплавателни средства и имущество;

                  б)

                  „операция“ означава подготовката, установяването, изпълнението и поддръжката на военната мисия, установена със Съвместно действие 2008/851/ОВППС на Съвета на ЕС и/или последващите го актове;

                  в)

                  „национални контингенти“ означава подразделения и кораби на държавите-членки на Европейския съюз и, както се посочва от ЕС, на други държави, участващи в операцията;

                  г)

                  „изпращаща държава“ означава всяка държава, която е предоставила национален контингент на EUNAVFOR;

                  д)

                  „пиратство“ означава пиратство, съгласно определението в член 101 от Конвенцията на ООН по морско право (UNCLOS);

                  е)

                  „прехвърлено лице“ означава всяко лице, заподозряно че се е опитало да извърши, че извършва или че е извършило пиратски действия, прехвърлено от EUNAVFOR на Мавриций по силата на настоящото споразумение.

            Член 3
      Общи принципи
      1.   Мавриций може да приема, по искане на EUNAVFOR, прехвърлянето на лица, задържани от EUNAVFOR във връзка с пиратство, както и на свързаното с тях имущество, иззето от EUNAVFOR, и може да предава такива лица и имущество на компетентните си органи за целите на разследването и наказателното преследване. Мавриций ще дава съгласие за приемане на предложение за прехвърляне за всеки отделен случай, като се вземат предвид всички отнасящи се до случая обстоятелства, включително мястото на инцидента.
      2.   EUNAVFOR прехвърля лица единствено на компетентните правоприлагащи органи на Мавриций.
      3.   Прехвърлянето не се извършва, преди компетентните правоприлагащи органи на Мавриций да решат, в рамките на 5 работни дни от датата на получаване на доказателствата, предадени от EUNAVFOR, че има основателни изгледи за постановяване осъдителна присъда за лица, задържани от EUNAVFOR.
      4.   Решението дали има основателни изгледи за постановяване на осъдителна присъда се взема от компетентните правоприлагащи органи на Мавриций на базата на доказателства, предадени от EUNAVFOR по съответните канали на комуникация.
      5.   Всяко прехвърлено лице се третира по хуманен начин и в съответствие с международните задължения за спазване на правата на човека, залегнали в Конституцията на Мавриций, включително забраната за изтезания и други форми на жестоко, нечовешко и унизително отнасяне или наказание, забраната за произволно задържане и в съответствие с изискването за справедлив процес.
      Член 4
      Третиране, наказателно преследване и съдебен процес на прехвърлените лица
      1.   В съответствие с международните задължения за спазване на правата на човека, залегнали в Конституцията на Мавриций, всяко прехвърлено лице се третира по хуманен начин и не бива подлагано на изтезания или на жестоко, нечовешко или унизително отнасяне или наказание, получава подходящо настаняване, храна и достъп до медицинска помощ и може да упражнява правото си на вероизповедание.
      2.   Всяко прехвърлено лице се довежда своевременно пред съдия или друго длъжностно лице, с правомощия по закон за изпълнение на съдебни функции, което незабавно се произнася относно правомерността на неговото задържане и постановява освобождаването му, в случай че задържането е неоправдано.
      3.   Всяко прехвърлено лице има право на съдебен процес в разумен срок или на освобождаване.
      4.   Всяко прехвърлено лице има право на справедливо и публично разглеждане на предявеното срещу него обвинение от компетентен, независим и безпристрастен съд, създаден със закон.
      5.   Всяко прехвърлено лице, обвинено в извършване на престъпление, се смята за невинно до доказване на вината му в съответствие със закона.
      6.   При разглеждане на предявеното срещу него обвинение всяко прехвърлено лице има право, при пълно равенство, на следния минимум от гаранции:

                  а)

                  да бъде информирано подробно и в кратък срок за характера и причините за обвинението срещу него на разбираем за него език;

                  б)

                  да има достатъчно време и възможности за подготовка на своята защита и за връзка със защитник по свой избор;

                  в)

                  да бъде проведен съдебен процес без излишно забавяне;

                  г)

                  да присъства при съдебното производство и да се защитава лично или със защитник по свой избор; да бъде информирано за това свое право, в случай че няма защитник; ако не разполага със средства за заплащане на защитник, да му бъде предоставен безплатно служебен защитник, когато го изискват интересите на правосъдието;

                  д)

                  да разгледа или да поиска разглеждането на всички представени срещу него доказателства, включително показанията под клетва на свидетелите, извършили ареста, и да изиска призоваването и разпитът на свидетелите на защитата да се извършват при същите условия, както на свидетелите на обвинението;

                  е)

                  да ползва безплатно услугите на преводач, ако не разбира или не говори езика, използван в съда;

                  ж)

                  да не бъде принуждавано да свидетелства срещу себе си или да се признава за виновно.

            7.   Всяко прехвърлено лице, осъдено за престъпление, има право установяването на виновността му и наложеното наказание в присъдата да бъдат преразгледани или обжалвани пред по-висока съдебна инстанция съгласно правото на Мавриций.
      8.   Мавриций може, след консултация с ЕС, да прехвърли такива лица, които са осъдени и изтърпяват наказанието си в Мавриций, на друга държава, която гарантира спазването на посочените по-горе стандарти в областта на правата на човека, за да изтърпят останалата част от наказанието си в тази държава. В случай на сериозни опасения относно положението на правата на човека в тази друга държава, прехвърлянето не се осъществява, докато страните не намерят удовлетворително решение, посредством консултации помежду им с оглед да се отговори на изразените опасения.
      Член 5
      Смъртно наказание
      В съответствие със Закона на Мавриций за премахване на смъртното наказание срещу никое прехвърлено лице не се повдига обвинение, водещо до налагане на смъртно наказание, и на никое прехвърлено лице не се налага смъртно наказание, нито се изпълнява смъртно наказание.
      Член 6
      Досиета и нотификации
      1.   Всяко прехвърляне на лица се отразява в подходящ документ, подписан от представител на EUNAVFOR и представител на компетентните правоприлагащи органи на Мавриций.
      2.   EUNAVFOR предоставя на Мавриций досиета за задържането за всяко прехвърлено лице. Тези досиета включват, по възможност, сведения за физическото състояние на прехвърленото лице по време на задържането, времето на предаване на органите на Мавриций, причината за задържането му, времето и мястото на началото на задържането му, както и всяко взето решение във връзка със задържането му.
      3.   Мавриций носи отговорност за воденето на точен отчет за всички прехвърлени лица, което включва, без да се ограничава до, поддържането на досиета за всяко иззето имущество, за физическото състояние на лицата, местонахождението на местата на задържане, всяко обвинение срещу тях и всяко важно решение, взето в хода на наказателното преследване и съдебния процес.
      4.   Тези досиета се предоставят на представителите на ЕС и на EUNAVFOR по искане в писмена форма, отправено до министерството на външните работи на Мавриций.
      5.   Освен това Мавриций уведомява ЕС и EUNAVFOR за мястото на задържане на всяко лице, прехвърлено по силата на настоящото споразумение, за всяко влошаване на неговото физическо състояние и за всички твърдения за евентуално неподходящо третиране. Представители на ЕС и EUNAVFOR имат достъп до всяко лице, прехвърлено по силата на настоящото споразумение, през периода на задържането му и имат право да го разпитват.
      6.   На националните и международните хуманитарни организации, по тяхно искане, се разрешава да посещават лица, прехвърлени по силата на настоящото споразумение.
      7.   За да може EUNAVFOR да предостави своевременна помощ на Мавриций, като осигури присъствието на свидетели от EUNAVFOR и представянето на съответни доказателства, Мавриций уведомява EUNAVFOR за намерението си да започне съдебно наказателно производство срещу всяко прехвърлено лице, както и за графика за представяне на доказателствата и за провеждане на съдебните заседания.
      Член 7
      Помощ от страна на ЕС и EUNAVFOR
      1.   В рамките на средствата и възможностите си EUNAVFOR предоставя на Мавриций всякаква помощ във връзка с разследването и наказателното преследване на прехвърлените лица.
      2.   По-специално EUNAVFOR:

                  а)

                  предава досиетата за задържането, съставени съгласно член 6, параграф 2 от настоящото споразумение;

                  б)

                  обработва всички доказателства в съответствие с изискванията на компетентните органи на Мавриций, съгласно договореностите за изпълнение, посочени в член 10;

                  в)

                  представя показания или показания под клетва на свидетели, числящи се към EUNAVFOR, участвали в инцидент, във връзка с който са били прехвърлени лица по силата на настоящото споразумение;

                  г)

                  се стреми да представи показания на свидетели или показания под клетва от други свидетели, които не се намират в Мавриций;

                  д)

                  запазва или предава цялото иззето имущество, веществени доказателства, снимки и всякакви други предмети с доказателствена стойност, с които разполага EUNAVFOR;

                  е)

                  осигурява присъствието на свидетели, числящи се към EUNAVFOR, когато е необходимо, за целите на даване на показания пред съда (или на живо чрез телевизионна връзка или чрез друго одобрено техническо средство) по време на съдебния процес;

                  ж)

                  улеснява присъствието на други свидетели, когато е необходимо, за целите на даване на показания пред съда (или на живо чрез телевизионна връзка или чрез друго одобрено техническо средство) по време на съдебния процес;

                  з)

                  улеснява присъствието на такива преводачи, каквито могат да се окажат необходими на компетентните органи на Мавриций, за целите на подпомагане на разследванията и съдебните процеси, свързани с прехвърлени лица.

            3.   Доколкото такива средства не са осигурени чрез други финансови донори, страните разработват, при спазване на приложимите процедури, договорености за изпълнение относно финансовата, техническа и друга помощ за осъществяване на прехвърлянето, задържането, разследването, наказателното преследване и съдебния процес на прехвърлени лица. С тези договорености за изпълнение се цели да бъде обхваната също техническата и логистичната помощ за Мавриций в областите на преразглеждането на законодателството, обучението на следователи и прокурори, разследването и съдебното производство, и по-специално договорености за съхраняването и предаването на доказателства и за процедурата на обжалване. Освен това целта е договореностите за изпълнение да предвиждат репатрирането на прехвърлени лица в случай на оправдателна присъда или липса на наказателно преследване, прехвърлянето им с цел завършване на изтърпяването на наказанието в друга държава или репатрирането им след изтърпяването на наказанието в Мавриций.
      Член 8
      Връзка с други права на прехвърлените лица
      Никоя част на настоящото споразумение няма за цел да дерогира, нито може да се тълкува като дерогация от права, които прехвърлено лице може да има съгласно приложимото национално или международно право.
      Член 9
      Връзки и спорове
      1.   Всички въпроси, възникнали във връзка с прилагането на настоящото споразумение, ще се разглеждат съвместно от компетентните органи на Мавриций и на ЕС.
      2.   Ако не е постигнато предварително споразумение, споровете относно тълкуването или прилагането на настоящото споразумение се уреждат изключително чрез дипломатически средства между представители на Мавриций и на ЕС.
      Член 10
      Договорености за изпълнение
      1.   За целите на прилагането на настоящото споразумение въпросите от оперативен, административен и технически характер могат да бъдат уредени чрез договорености за изпълнение между компетентните органи на Мавриций, от една страна, и компетентните органи на ЕС, както и компетентните органи на изпращащите държави, от друга страна.
      2.   Договореностите за изпълнение могат да обхващат inter alia:

                  а)

                  Определянето на компетентните правоприлагащи органи на Мавриций, на които EUNAVFOR може да предава лица;

                  б)

                  Местата за задържане, където ще бъдат държани прехвърлените лица;

                  в)

                  Обработката на документи, включително документи, свързани със събирането на доказателства, които ще бъдат предадени на компетентните правоприлагащи органи на Мавриций при прехвърляне на лице;

                  г)

                  Точки за контакт за нотификации;

                  д)

                  Формуляри, които да се използват за прехвърлянето;

                  е)

                  Предоставяне на техническа помощ, експертна помощ, обучение и друга помощ, посочена в член 7, по искане на Мавриций с оглед постигането на целите на настоящото споразумение.

            Член 11
      Влизане в сила и прекратяване
      1.   Настоящото споразумение се прилага временно от датата на подписването му и влиза в сила, когато всяка от страните е нотифицирала другата, че е приключила вътрешната си процедура за ратифициране на споразумението.
      2.   Настоящото споразумение остава в сила до приключването на операцията, за което уведомява EUNAVFOR. Въпреки това всяка една от страните може, с писмена нотификация, да денонсира настоящото споразумение. Денонсирането на споразумението влиза в сила шест месеца след датата на получаване на нотификацията. Ако ЕС сметне, че незабавното денонсиране на настоящото споразумение е оправдано поради изменение на материалното наказателно законодателство на Мавриций, както се посочва в настоящото споразумение, ЕС има правото да денонсира споразумението, считано от датата на изпращане на нотификацията. Промените на материалното наказателно законодателство на Мавриций не засягат по неблагоприятен начин лицата, които вече са били прехвърлени в съответствие с настоящото споразумение.
      3.   Настоящото споразумение може да се изменя чрез писмено споразумение между страните.
      4.   Прекратяването на настоящото споразумение не засяга правата или задълженията, произтичащи от неговото прилагане преди прекратяването му, включително правата на всички прехвърлени лица, докато са задържани или наказателно преследвани от Мавриций.
      5.   След прекратяването на операцията всички права на EUNAVFOR по настоящото споразумение могат да бъдат упражнявани от лице или образувание, определено от върховния представител на Европейския съюз по въпросите на външните работи и политиката на сигурност. Определеното лице или образувание може да бъде inter alia ръководител или служител на делегацията на ЕС в Мавриций или дипломатически или консулски служител на държава-членка на ЕС, акредитиран в Мавриций. След прекратяването на операцията всички уведомления, предназначени за EUNAVFOR по силата на настоящото споразумение, се изпращат на върховния представител на Европейския съюз по въпросите на външните работи и политиката на сигурност.

         Съставено в Порт Луис на четиринадесети юли две хиляди и единадесета година в два екземпляра на английски език.

               За Европейския съюз

               За Мавриций

         (1)  ОВ L 301, 12.11.2008 г., стр. 33, поправка ОВ L 253, 25.9.2009 г., стр. 18.

         (2)  ОВ L 322, 9.12.2009 г., стр. 27.


title: 2011/559/ЕС: Решение на Европейския парламент от 10 май 2011 година относно освобождаването от отговорност във връзка с изпълнението на общия бюджет на Европейския съюз за финансовата 2009 година, раздел V — Сметна палата#Резолюция на Европейския парламент от 10 май 2011 година съдържаща забележките, които са неразделна част от решението за освобождаване от отговорност във връзка с изпълнението на общия бюджет на Европейския съюз за финансовата 2009 година, раздел V — Сметна палата

text:
               27.9.2011

               BG

               Официален вестник на Европейския съюз

               L 250/93

         РЕШЕНИЕ НА ЕВРОПЕЙСКИЯ ПАРЛАМЕНТ
   от 10 май 2011 година
   относно освобождаването от отговорност във връзка с изпълнението на общия бюджет на Европейския съюз за финансовата 2009 година, раздел V — Сметна палата
   (2011/559/ЕС)
   ЕВРОПЕЙСКИЯТ ПАРЛАМЕНТ,

               —

               като взе предвид общия бюджет на Европейския съюз за финансовата 2009 година (1),

               —

               като взе предвид окончателните годишни отчети на Европейския съюз за финансовата 2009 година (SEC(2010) 963 — C7 0215/2010) (2),

               —

               като взе предвид годишния доклад на Сметната палата пред органа по освобождаването от отговорност относно вътрешните одити, осъществени през 2009 г.,

               —

               като взе предвид годишния доклад на Сметната палата за изпълнението на бюджета за финансовата 2009 година, придружен от отговорите на проверените институции (3),

               —

               като взе предвид декларацията за достоверност относно надеждността и точността на отчетите, както и законосъобразността и редовността на свързаните с тях операции, предоставена от Сметната палата съгласно член 287 от Договора за функционирането на Европейския съюз (4),

               —

               като взе предвид член 272, параграф 10 и членове 274, 275 и 276 от Договора за ЕО, както и член 314, параграф 10 и членове 317, 318 и 319 от Договора за функционирането на Европейския съюз,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (5), и по-специално членове 50, 86, 145, 146 и 147 от него,

               —

               като взе предвид член 77 от своя правилник и приложение VI към него,

               —

               като взе предвид доклада на комисията по бюджетен контрол (A7-0138/2011),

               1.

               Освобождава от отговорност генералния секретар на Сметната палата във връзка с изпълнението на бюджета на Сметната палата за финансовата 2009 година.

               2.

               Представя своите забележки в резолюцията по-долу.

               3.

               Възлага на своя председател да предаде настоящото решение, както и резолюцията, която е неразделна част от него, на Съвета, Комисията, Съда на Европейския съюз, Сметната палата, Европейския омбудсман и Европейския надзорен орган по защита на данните и да осигури публикуването им в Официален вестник на Европейския съюз (серия L).

            Председател

         Jerzy BUZEK

            Генерален секретар

         Klaus WELLE

      (1)  ОВ L 69, 13.3.2009 г.

      (2)  ОВ C 308, 12.11.2010 г., стр. 1.

      (3)  ОВ C 303, 9.11.2010 г., стр. 1.

      (4)  ОВ C 308, 12.11.2010 г., стр. 129.

      (5)  ОВ L 248, 16.9.2002 г., стр. 1.

      РЕЗОЛЮЦИЯ НА ЕВРОПЕЙСКИЯ ПАРЛАМЕНТ
      от 10 май 2011 година
      съдържаща забележките, които са неразделна част от решението за освобождаване от отговорност във връзка с изпълнението на общия бюджет на Европейския съюз за финансовата 2009 година, раздел V — Сметна палата
      ЕВРОПЕЙСКИЯТ ПАРЛАМЕНТ,

                  —

                  като взе предвид общия бюджет на Европейския съюз за финансовата 2009 година (1),

                  —

                  като взе предвид окончателните годишни отчети на Европейския съюз за финансовата 2009 година (SEC(2010) 963 — C7 0215/2010) (2),

                  —

                  като взе предвид годишния доклад на Сметната палата пред органа по освобождаването от отговорност относно вътрешните одити, осъществени през 2009 г.,

                  —

                  като взе предвид годишния доклад на Сметната палата за изпълнението на бюджета за финансовата 2009 година, придружен от отговорите на проверените институции (3),

                  —

                  като взе предвид декларацията за достоверност относно надеждността и точността на отчетите, както и законосъобразността и редовността на свързаните с тях операции, предоставена от Сметната палата съгласно член 287 от Договора за функционирането на Европейския съюз (4),

                  —

                  като взе предвид член 272, параграф 10 и членове 274, 275 и 276 от Договора за ЕО, както и член 314, параграф 10 и членове 317, 318 и 319 от Договора за функционирането на Европейския съюз,

                  —

                  като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (5), и по-специално членове 50, 86, 145, 146 и 147 от него,

                  —

                  като взе предвид член 77 от своя правилник и приложение VI към него,

                  —

                  като взе предвид доклада на комисията по бюджетен контрол (A7-0138/2011),

                  1.

                  Отбелязва, че през 2009 г. Сметната палата е разполагала с бюджетни кредити за поети задължения в общ размер на 188 000 000 EUR (2008 г.: 133 000 000 EUR; 2007 г.: 122 000 000 EUR), при степен на усвояване от 92,19 %, което е под средната стойност за другите институции (97,69 %).

                  2.

                  Припомня, че за финансовата 2009 година счетоводните отчети на Сметната палата бяха проверени от външна фирма, PricewaterhouseCoopers (както и през 2008 и 2007 г.), която направи следните заключения:

                              а)

                              по отношение на точността на отчетите за финансовата 2009 година: „според нас финансовите отчети дават вярна представа за финансовото състояние на Европейската сметна палата към 31 декември 2009 г., както и за финансовото изпълнение и паричните потоци от нейните операции за приключилата на същата дата финансова година, в съответствие с Регламент (ЕО, Евратом) № 1605/2002 на Съвета от 25 юни 2002 г., Регламент (ЕО, Евратом) № 2342/2002 на Комисията от 23 декември 2002 г. относно определянето на подробни правила за прилагането на горепосочения регламент на Съвета и счетоводните принципи на Европейската сметна палата“; и

                              б)

                              по отношение на усвояването на финансовите средства, определени за Сметната палата, и на адекватността на действащите процедури за контрол за финансовата 2009 година: „не сме забелязали нищо, което би ни накарало да смятаме, че във всички съществени аспекти и въз основа на горепосочените критерии: а) определените за Палатата средства не са били използвани за предвидените цели, и б) действащите процедури за контрол не са осигурили необходимите гаранции за това, че финансовите операции са в съответствие с дадените правила и разпоредби“.

                  3.

                  Приветства одитната стратегия на Сметната палата за периода 2009—2012 г. и подкрепя нейните приоритетни цели (оптимизиране на цялостното въздействие на нейните одити и увеличаване на ефикасността посредством оптимално използване на ресурсите); очаква Сметната палата да докладва за предприетите действия за изпълнението на тази одитна стратегия, както и да покаже постигнатия напредък в тази насока, използвайки ключовите показатели за изпълнението (КПИ), по-конкретно с въвеждането на КПИ от 1 до 4 през 2010 г.; по-специално приветства плана за публикуване на доклади за предприетите последващи действия във връзка със специалните доклади, за да се увеличи тяхното въздействие.

                  4.

                  Приветства подобренията в КПИ 5, 6 и 7 между 2008 и 2009 г. и отбелязва със задоволство, че Сметната палата е постигнала целите си по отношение на КПИ 8 и 9; отбелязва, че Сметната палата не е постигнала целта си по отношение на КПИ 10, през 2009 г. броят на дните за обучение е намалял от 10 на 9 в сравнение с 2008 г., а броят на дните, посветени от одиторите на професионално обучение с изключение на езиковите курсове, е спаднал от 7 на 4, в резултат на което не са изпълнени насоките на Международната федерация на счетоводителите (40 часа/5 дни).

                  5.

                  Отбелязва значително нарасналия брой на изготвените от Сметната палата доклади, по-конкретно увеличението на броя на специалните доклади (от 12 на 18) и на специфичните годишни доклади (от 29 на 37), въпреки че броят на становищата е намалял; очаква, че одитите на изпълнението, които стоят в основата на специалните доклади на Сметната палата, ще допринесат за нейната основна мисия, която се състои в извършването на одит на финансите на Съюза.

                  6.

                  Изразява загриженост поради намаляването на подробната информация в специфичните годишни доклади на Сметната палата за агенциите; насърчава Сметната палата в бъдеще да включва в своите доклади относно агенциите по-пълна информация, по-конкретно по отношение на заключенията на докладите на вътрешните одитори.

                  7.

                  Приветства факта, че при изготвянето на годишния доклад за финансовата 2009 година Сметната палата направи задълбочена оценка на системите за управление и контрол на Съда, на Европейския омбудсман и на Европейския надзорен орган по защита на данните, която включваше проверка на допълнителна извадка от операции за плащания, свързани с човешките ресурси и с други административни разходи.

                  8.

                  Насърчава Сметната палата да продължи и разшири тази практика и в частност да разгледа възможността за извършване на задълбочена оценка на системите за управление и контрол на Съвета; също така насърчава Сметната палата да разгледа възможността за използването на нови и иновативни начини за извършване на одита, включително новите продукти, споменати в одитната стратегия за 2009—2012 г., и по този начин да проучи възможностите за по-нататъшно подобряване на резултатите и ефективността на одита.

                  9.

                  Счита, че сътрудничеството между Сметната палата и Парламента би могло да се засили допълнително чрез рационализиране на работните методи и подходи и допълнително подобряване на взаимодействието между двете институции; в тази връзка приветства мерките, които Сметната палата предприема, за да реформира и непрекъснато да подобрява своята роля в съответствие с призива на Парламента за по-широко и по-дълбоко въздействие на нейните оценки и одити, за по-голяма ефективност и полезност на нейните данни и за по-голяма надеждност на нейните системи и процедури; очаква с интерес последващата партньорска проверка, която Сметната палата възнамерява да стартира през 2011 г. (три години след положителната партньорска проверка от 2008 г.); в тази връзка обявява, че Парламентът възнамерява да изготви доклад по собствена инициатива относно възможните подобрения, които могат да бъдат предложени за Сметната палата с пълната увереност, че може да разчита на нейното тясно сътрудничество.

                  10.

                  Отбелязва, че Сметната палата назначи 112 служители през 2009 г. (69 длъжностни лица, 14 срочно наети служители и 29 договорно наети служители) и общият брой на незаетите длъжности в края на 2009 г. (49 бройки) е значително по-нисък, отколкото в края на 2008 г. (68 бройки); приветства по-малките забавяния в процеса на назначаване на персонал в Сметната палата.

                  11.

                  Приветства постоянното подобряване на съотношението между мъже и жени сред персонала на Сметната палата, по-конкретно намаляването на различията на равнището на асистентите, ръководителите на отдели и директорите.

                  12.

                  Отбелязва, че докладът на вътрешния одитор на Сметната палата за 2009 г. е много положителен; в тази връзка приветства факта, че повечето препоръки на вътрешния одитор са били възприети и включени в коригиращи планове за действие.

                  13.

                  Приветства настоящото успешно междуинституционално сътрудничество с Европейското училище по администрация и Съда в областта на обучението.

                  14.

                  Отбелязва изменението на Процедурния правилник на Сметната палата, което стана факт през 2010 г., и приканва Сметната палата да представи оценка на последиците от тези промени в своя годишен отчет за дейността.

                  15.

                  Припомня, във връзка с декларациите за финансовите интереси на членовете на Сметната палата, че в съответствие с Кодекса за поведение на Сметната палата членовете подават декларации за своите финансови интереси до председателя на Сметната палата, който ги съхранява със задължение за поверителност и гарантира, че тези декларации не се публикуват; отново потвърждава своята позиция, че в интерес на прозрачността декларациите за финансовите интереси на членовете на всички институции на Съюза следва да бъдат достъпни в Интернет чрез публичен регистър и призовава Сметната палата да предприеме необходимите стъпки в тази връзка и по целесъобразност да адаптира и базира своите правила за финансовите интереси на новия проект на Кодекс за поведение на членовете на Комисията.

                  16.

                  Припомня, че независимостта, почтеността, безпристрастността, компетентността и професионализмът са основните ценности на Сметната палата и счита, че новините, които се появиха в медиите, заслужават размисъл; също така припомня, че по време на представянето на доклада от партньорската проверка председателят на Сметната палата обяви, че след три години ще се извърши последваща партньорска проверка; приканва Сметната палата да представи резултатите от тази последваща партньорска проверка на компетентната комисия на Парламента, за да се потвърдят тези ценности и в частност обективността, безпристрастността и професионализмът на Сметната палата.

                  17.

                  Поздравява Сметната палата за качеството на нейния годишен отчет за дейността.

                  18.

                  Отбелязва, че за разлика от предходните години мисиите в страни извън ЕС не са представени по страни през 2009 г.

         (1)  ОВ L 69, 13.3.2009 г.

         (2)  ОВ C 308, 12.11.2010 г., стр. 1.

         (3)  ОВ C 303, 9.11.2010 г., стр. 1.

         (4)  ОВ C 308, 12.11.2010 г., стр. 129.

         (5)  ОВ L 248, 16.9.2002 г., стр. 1.


title: 2013/576/ЕС: Решение на Европейския парламент от 17 април 2013 година относно освобождаването от отговорност във връзка с изпълнението на бюджета на Европейския орган за безопасност на храните за финансовата 2011 година#Резолюция на Европейския парламент от 17 април 2013 година съдържаща забележките, които са неразделна част от решението относно освобождаването от отговорност във връзка с изпълнението на бюджета на Европейския орган за безопасност на храните за финансовата 2011 година

text:
               16.11.2013

               BG

               Официален вестник на Европейския съюз

               L 308/228

         РЕШЕНИЕ НА ЕВРОПЕЙСКИЯ ПАРЛАМЕНТ
   от 17 април 2013 година
   относно освобождаването от отговорност във връзка с изпълнението на бюджета на Европейския орган за безопасност на храните за финансовата 2011 година
   (2013/576/ЕС)
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Европейския орган за безопасност на храните за финансовата 2011 година,

               —

               като взе предвид доклада на Сметната палата относно годишните отчети на Европейския орган за безопасност на храните за финансовата 2011 година, придружен от отговорите на Органа (1),

               —

               като взе предвид препоръката на Съвета от 12 февруари 2013 г. (05753/2013 – C7-0041/2013),

               —

               като взе предвид член 319 от Договора за функционирането на Европейския съюз,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,

               —

               като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза и за отмяна на Регламент (ЕО, Евратом) № 1605/2002 на Съвета (3), и по-специално член 208 от него,

               —

               като взе предвид Регламент (ЕО) № 178/2002 на Европейския парламент и на Съвета (4) за създаване на Европейски орган за безопасност на храните, и по-специално член 44 от него,

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (5), и по-специално член 94 от него,

               —

               като взе предвид член 77 и приложение VI към своя правилник,

               —

               като взе предвид доклада на комисията по бюджетен контрол и становището на комисията по околна среда, обществено здраве и безопасност на храните (A7–0074/2013),

               1.

               Освобождава от отговорност изпълнителния директор на Европейския орган за безопасност на храните във връзка с изпълнението на бюджета на Органа за финансовата 2011 година.

               2.

               Представя своите забележки в резолюцията по-долу.

               3.

               Възлага на своя председател да предаде настоящото решение, както и резолюцията, която е неразделна част от него, на изпълнителния директор на Европейския орган за безопасност на храните, на Съвета, Комисията и Сметната палата и да осигури публикуването им в Официален вестник на Европейския съюз (серия L).

            Председател

         Martin SCHULZ

            Генерален секретар

         Klaus WELLE

      (1)  ОВ C 388, 15.12.2012 г., стр. 92.

      (2)  ОВ L 248, 16.9.2002 г., стр. 1.

      (3)  ОВ L 298, 26.10.2012 г., стр. 1.

      (4)  ОВ L 31, 1.2.2002 г., стр. 1.

      (5)  ОВ L 357, 31.12.2002 г., стр. 72.

      РЕЗОЛЮЦИЯ НА ЕВРОПЕЙСКИЯ ПАРЛАМЕНТ
      от 17 април 2013 година
      съдържаща забележките, които са неразделна част от решението относно освобождаването от отговорност във връзка с изпълнението на бюджета на Европейския орган за безопасност на храните за финансовата 2011 година
      ЕВРОПЕЙСКИЯТ ПАРЛАМЕНТ,

                  —

                  като взе предвид окончателните годишни отчети на Европейския орган за безопасност на храните за финансовата 2011 година,

                  —

                  като взе предвид доклада на Сметната палата относно годишните отчети на Европейския орган за безопасност на храните за финансовата 2011 година, придружен от отговорите на Органа (1),

                  —

                  като взе предвид препоръката на Съвета от 12 февруари 2013 г. (05753/2013 – C7-0041/2013),

                  —

                  като взе предвид член 319 от Договора за функционирането на Европейския съюз,

                  —

                  като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2) („Финансовият регламент“), и по-специално член 185 от него,

                  —

                  като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза и за отмяна на Регламент (ЕО, Евратом) № 1605/2002 на Съвета (3), и по-специално член 208 от него,

                  —

                  като взе предвид Регламент (ЕО) № 178/2002 на Европейския парламент и на Съвета (4) за създаване на Европейски орган за безопасност на храните, и по-специално член 44 от него,

                  —

                  като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (5), и по-специално член 94 от него,

                  —

                  като взе предвид член 77 и приложение VI към своя правилник,

                  —

                  като взе предвид доклада на комисията по бюджетен контрол и становището на комисията по околна среда, обществено здраве и безопасност на храните (A7–0074/2013),

                  A.

                  като има предвид декларацията на Сметната палата, че е получила достатъчна увереност, че годишните отчети на Европейския орган за безопасност на храните („Органът“) за финансовата 2011 година са надеждни и че свързаните с тях операции са законосъобразни и редовни;

                  Б.

                  като има предвид, че бюджетът на Органа за финансовата 2011 година беше 77 309 800 EUR в сравнение с 74 700 000 EUR през 2010 г., което е увеличение с 3,49 %, като има предвид, че Органът е изцяло финансиран с вноска от Съюза.

         Бюджетно и финансово управление

                  1.

                  Потвърждава, че наблюдението на бюджета през финансовата година продължава да допринася за последователно високото ниво на изпълнение на бюджета в размер на 98,47 % (98,8 % през 2010 г.).

                  2.

                  Отбелязва, че нивото на изпълнение на бюджетните кредити за плащания беше 82,05 %, което е леко намаление в сравнение с предходната година (83,51 %).

                  3.

                  Отбелязва, че през 2011 г. сумата от 78 800 000 EUR от бюджета на Съюза е била предоставена на Органа; отбелязва, че 334 длъжности от 355 са били заети до края на 2011 г. и че 109 договорно наети служители и командировани национални експерти са наети от Органа; изисква Органът да подобри процента на заетост на работните места, но напълно съзнава, че той е изправен пред известни затруднения по отношение на транспорта, които се дължат на неговото местоположение.

                  4.

                  Припомня на Органа да спазва по-добре принципа на ежегодност; счита 2011 година за особена, поради преместването в ново седалище и закъснелия сетълмент на плащанията в тази връзка.

         Политика в областта на сградния фонд

                  5.

                  Отбелязва, че през декември 2011 г. Органът е придобил собственост над нова централна сграда на стойност 36,8 милиона евро, които ще бъдат изплащани на тримесечни вноски в продължение на 25 години, което води до плащания на лихви в размер на 18,5 милиона евро; освен това отбелязва, че Сметната палата е поставила въпроса дали бюджетният орган не е могъл да намери по-икономична алтернатива в съответствие с принципа на доброто финансово управление и при пълно спазване на Финансовия регламент.

                  6.

                  Установява въз основа на информация от Органа, че той е представил пред бюджетния орган строителния проект през 2005 г. със споразумение за плащане на отсрочена покупна цена за период от 25 години, и бюджетният орган е одобрил строителния проект; отбелязва, че по предложение на Сметната палата към Комисията е отправено искане да търси допълнителни кредити за плащания с цел покриване на пълната покупка само с една първоначална вноска; при все това отбелязва, че не е съществувала възможност за увеличаване на бюджетните кредити към Органа с цел покриване на една-единствена първоначална вноска при действащите условия на строги разходи; отбелязва, че приетите за тази покупка ред и условия са довели до намаляване на разходите за помещенията на Органа в сравнение с използваното преди решение, свързано с наем на помещения.

         Трансфери

                  7.

                  Отбелязва въз основа на доклада на Сметната палата и на годишния отчет за дейността на Органа, че през 2011 г. са извършени 13 бюджетни трансфера; отбелязва по-специално, че са прехвърлени 2,46 милиона евро от дял I към бюджетните редове за инфраструктура и ИТ от дял II с цел да се предоставят ресурсите за адаптирането на ИТ системите и финансовите системи, свързани с реорганизацията и миграцията към финансова система на счетоводство на базата на текущо начисляване, и да се укрепят наличните ресурси за преместването на окончателното седалище и за оборудването за окончателното седалище; освен това отбелязва, че трансферите са извършени в рамките на дялове II и III; отбелязва със загриженост забележката на Сметната палата, че положението показва слабости при планирането и изпълнението на бюджета и противоречи на принципа на специфичност.

         Конфликт на интереси и прозрачност

                  8.

                  Приветства факта, че Сметната палата е извършила одит на политиките и процедурите за управление на ситуациите на конфликт на интереси за четири агенции на ЕС, в т.ч. Европейския орган за безопасност на храните, и е представила резултатите от одита в Специален доклад № 15/2012 на Сметната палата.

                  9.

                  Със загриженост отбелязва, че при приключване на своята работа на място (октомври 2011 г.) Сметната палата е констатирала, че Органът не е управлявал адекватно ситуациите на конфликт на интереси; при все това отбелязва, че междувременно Органът вече е разработил напреднали политики за управление на конфликтите на интереси; въпреки това е загрижен, че тези политики не са довели до желаните резултати.

                  10.

                  Приветства организирането на задължително заседание по въпроси, свързани с етиката и интегритета за всички членове на управителния съвет през октомври 2012 г.; призовава управителния съвет ефективно да прилага своя кодекс за поведение и да приеме разпоредби, които да предотвратяват и санкционират случаите на „въртяща се врата“, с цел избягване в бъдеще на ситуации, подобни на тази с бившия му председател.

                  11.

                  Отбелязва, че Органът е насрочил оценка на своята политика на независимост до края на 2013 г. и че е поел ангажимент да разгледа, наред с другото, възможността за публикуване на резултатите от процедурите по злоупотреба с доверие, включително резултатите от процедурата за проверка на честността на научния преглед, и да разшири и засили мандата на своята комисия по конфликт на интереси с мандат, подобен на този на комисията по етични стандарти и предотвратяване на конфликт на интереси на френската Национална агенция за храните, околната среда и професионалното здраве и безопасност (ANSES); очаква Органът да информира органа по освобождаване от отговорност относно този въпрос по възможност преди октомври 2013 г.

                  12.

                  Призовава Органът да започне структуриран диалог с гражданското общество по въпроси, свързани с конфликтите на интереси, и да кани тези организации най-малко два пъти годишно с цел открито обсъждане на въпроси от общ интерес въз основа на съгласуван дневен ред, както и да информира органа по освобождаване от отговорност за резултатите от тези обсъждания; отбелязва, че Органът е активизирал диалога със заинтересованите страни и гражданското общество; счита, че тези диалози трябва да бъдат институционализирани и взети под внимание от управителния съвет на Органа.

                  13.

                  Е загрижен, че Органът е бил критикуван за липса на прозрачност по отношение на публикуването на годишните декларации за интереси и липсата на обучение относно конфликтите на интереси; изисква предприемането на действия по тези въпроси и настоятелно призовава Органът да докладва на органа по освобождаване от отговорност за предприетите действия; приветства факта, че понастоящем всички годишни декларации за интереси на експертите на Органа се публикуват и са достъпни на уебсайта на Органа.

                  14.

                  Настоятелно призовава Органът да отдаде водещо място на конфликтите на интереси в списъка с приоритети, за да защити оказаното му доверие и да гарантира доверието на обществеността в безопасността на храните, и да посочи възможно най-подробно и точно как той ще приложи основните препоръки от доклада на Сметната палата и от резолюциите на Парламента; настоятелно призовава Органът да разгледа конфликтите на интереси с изключително внимание предвид започването на преразглеждането на своя учредителен регламент, който предвижда възможност за постигане на най-високи стандарти за управление, както са описани от Организацията за икономическо сътрудничество и развитие (ОИСР), и което би оказало положително въздействие върху структурата на управление, независимостта и научното качество на Органа; счита, че преразглеждането на учредителния регламент на Органа е голяма възможност за започване на радикална промяна в Органа, който е отговорен за обективни научни консултации относно безопасността на храните и на околната среда на равнище Съюз.

                  15.

                  Настоятелно предлага, за да се предотврати преместването на персонала на Органа директно от тяхната длъжност на работа на сходна длъжност в промишлеността или свързана с лобистки дейности агенция или обратно, да се установи и спазва подходящ период на прекъсване за специфичните области на работа с цел предотвратяване на конфликтите на интереси.

                  16.

                  Отбелязва, че след одита на Сметната палата и публикуването на Специален доклад № 15/2012 Органът е предприел редица мерки, наред с другото:

                              —

                              през 2007 г. Органът е въвел всеобхватна рамка за предотвратяването на потенциални конфликти на интереси и оттогава редовно преразглежда и актуализира рамката,

                              —

                              от 2011 г. насам Органът е укрепил тази рамка с приемането на своята преразгледана политика относно независимостта и процесите на вземане на решения в областта на науките; при все това е загрижен за адекватността на преразгледаната политика, сочеща многобройни случаи на конфликти на интереси, разкрити през 2012 г. от две неправителствени организации (НПО) с функции на „пазител“ — „Обсерватория на корпоративна Европа“ и „Earth Open Source“; изисква внасянето на допълнителни подобрения, включително забрана на връзки със свързани с промишлеността органи, в политиката за независимост на Органа,

                              —

                              за края на 2013 г. е насрочен преглед на политиката и правилата на Органа за прилагане по отношение на независимостта,

                              —

                              през юли 2012 г. Органът е приложил предвидената от Комисията рамка относно етиката и интегритета и е приел специфична политика относно подаръците,

                              —

                              през 2012 г. е бил назначен съветник по етичните въпроси,

                        настоятелно призовава Органа да продължи да изпълнява препоръките на Сметната палата, с оглед избягване на всякакви конфликти на интереси в различните му управленски и оперативни структури, и да докладва на органа по освобождаване от отговорност относно прилагането на горепосочените политики и процедури, както и относно всякакви допълнителни промени, свързани с управлението на конфликтите на интереси, преди октомври 2013 г.

                  17.

                  Признава усилията на Органа за подобряване предотвратяването и управлението на конфликтите на интереси; при все това отбелязва, че независимостта и компетентността на неговите външни експерти продължават да бъдат поставяни под въпрос от НПО с функции на „пазител“ или дори от партньори — експерти по безопасността на храните, например в случая на работната група от експерти в областта на веществата, нарушаващи функцията на ендокринната система; подчертава факта, че в резултат на това работата на Органа е поставена под въпрос в своето естество по време на съвместния семинар на Съвместния изследователски център и NIEHS относно въздействието при ниски дози на химикали с активно действие върху ендокринната система в Берлин през декември 2012 г.

                  18.

                  Отбелязва, че управителният съвет е избрал своя председател по време на публично заседание; припомня обаче, че по време на процедурата по освобождаване от отговорност за 2010 г. Парламентът призова за открито гласуване за избора на председател на управителния съвет и очаква искането му да бъде изпълнено.

                  19.

                  Отбелязва, че насоките на ОИСР, на които се основава работата на Сметната палата по Специален доклад № 15/2012, предлагат международен стандарт по въпроса, но не са предназначени за агенции и не отговарят на специфичните потребности на децентрализираните агенции; приветства намерението на Комисията да изготви насоки за управлението на конфликти на интереси, както предвижда в своята „Пътна карта относно последващите действия във връзка с общия подход към децентрализираните агенции на ЕС“.

                  20.

                  Подчертава ангажимента на Органа да стартира през октомври 2012 г. първата си оценка на случайна извадка от декларации за интереси, за да провери тяхната съгласуваност с новоприетата си политика относно независимостта и правила за прилагане; отбелязва обаче, че все още е необходимо приключването на протоколите, което доведе до забавянето на оценката; призовава Органът да информира органа по освобождаване от отговорност за причините за забавянето и за графика, предвиден за организацията на оценката.

                  21.

                  Приветства плановете на Органа да стартира пилотен проект през 2013 г. с цел използване на част от научната дейност, която понастоящем се извършва от външни експерти в рамките на работните групи в областта на регулираните продукти; отбелязва, че тази инициатива ще започне в областта на хранителните съставки и ГМО; отправя искане към Органа да предостави на органа по освобождаване от отговорност повече информация относно постигнатия напредък.

                  22.

                  Отбелязва със задоволство, че от 2011 г. насам Органът е въвел в своя годишен отчет за дейността специален раздел, в който се описват предприетите действия с цел прилагане на неговата политика в областта на независимостта, като по този начин частично се отговаря на препоръката, формулирана в резолюцията на Парламента от 23 октомври 2012 г. относно освобождаването от отговорност във връзка с изпълнението на бюджета на Органа за финансовата 2010 година (6).

                  23.

                  Приветства факта, че автобиографиите на изпълнителния директор на Органа, на висшия ръководен състав и на експертите от съвета са понастоящем на разположение на неговия уебсайт със съответните им декларации за интереси; отбелязва усилията на Органа за по-голяма прозрачност, но продължава да счита, че тези разпоредби следва да се отнасят и за всеки вътрешен експерт, както беше посочено по време на процедурата по освобождаване от отговорност във връзка с изпълнението на бюджета за 2010 г.; съзнава, че работата по този въпрос продължава; призовава Органът да информира възможно най-скоро органа по освобождаване от отговорност за напредъка, постигнат по този въпрос.

         Вътрешен одит

                  24.

                  Отбелязва въз основа на информация от Органа, че през 2011 г. службата за вътрешен одит (IAS) на Комисията е провела одит за постигане на увереност по отношение на оперативното планиране и бюджетиране, докато Структурата за вътрешен одит е провела три одита за постигане на увереност, а именно по отношение на процеса на подбор на членове на комисията за подбор, специален преглед на участията на експерти в научните становища (след конфликт на интереси), както и междинен преглед на заявените разходи във връзка с окончателното седалище на Органа.

                  25.

                  Отбелязва със задоволство, че от общо 11-те препоръки (нито една „критична“, две „много важни“, седем „важни“ и две „желателни“), отправени вследствие на одита на IAS, всички са били приети от ръководството, като пет от шестте неизпълнени „много важни“ препоръки са били изпълнени и очакват последващи действия от страна на IAS, а шестата препоръка е в процес на изпълнение; също така отбелязва, че Структурата за вътрешен одит е отправила една много важна и две важни препоръки, като сред нейните 11 неизпълнени много важни препоръки пет са изпълнени, а шест са в процес на изпълнение; отбелязва, че не са останали никакви неизпълнени критични препоръки.

                  26.

                  По отношение на други забележки, придружаващи решението за освобождаване от отговорност, които имат хоризонтален характер, препраща към своята резолюция от 17 април 2013 г. (7) относно резултатите от дейността, финансовото управление и контрола на агенциите.

         (1)  ОВ C 388, 15.12.2012 г., стр. 92.

         (2)  ОВ L 248, 16.9.2002 г., стр. 1.

         (3)  ОВ L 298, 26.10.2012 г., стр. 1.

         (4)  ОВ L 31, 1.2.2002 г., стр. 1.

         (5)  ОВ L 357, 31.12.2002 г., стр. 72.

         (6)  ОВ L 350, 20.12.2012 г., стр. 77.

         (7)  Приети текстове, P7_TA(2013)0134 (вж. страница 374 от настоящия брой на Официален вестник).


title: 2011/588/ЕС: Решение на Европейския парламент от 10 май 2011 година относно освобождаването от отговорност във връзка с изпълнението на бюджета на Европейската агенция за мрежова и информационна сигурност за финансовата 2009 година#Резолюция на Европейския парламент от 10 май 2011 година съдържаща забележките, които са неразделна част от решението относно освобождаването от отговорност във връзка с изпълнението на бюджета на Европейската агенция за мрежова и информационна сигурност за финансовата 2009 година

text:
               27.9.2011

               BG

               Официален вестник на Европейския съюз

               L 250/186

         РЕШЕНИЕ НА ЕВРОПЕЙСКИЯ ПАРЛАМЕНТ
   от 10 май 2011 година
   относно освобождаването от отговорност във връзка с изпълнението на бюджета на Европейската агенция за мрежова и информационна сигурност за финансовата 2009 година
   (2011/588/ЕС)
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Европейската агенция за мрежова и информационна сигурност за финансовата 2009 година,

               —

               като взе предвид доклада на Сметната палата относно годишните отчети на Европейската агенция за мрежова и информационна сигурност за финансовата 2009 година, придружен от отговорите на Агенцията (1),

               —

               като взе предвид препоръката на Съвета от 15 февруари 2011 г. (05892/2011 — C7-0052/2011),

               —

               като взе предвид член 276 от Договора за ЕО и член 319 от Договора за функционирането на Европейския съюз,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,

               —

               като взе предвид Регламент (ЕО) № 460/2004 на Европейския парламент и на Съвета от 10 март 2004 г. относно създаване на Европейската агенция за мрежова и информационна сигурност (3), и по-специално член 17 от него,

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (4), и по-специално член 94 от него,

               —

               като взе предвид член 77 от своя правилник и приложение VI към него,

               —

               като взе предвид доклада на комисията по бюджетен контрол (A7-0105/2011),

               1.

               Освобождава от отговорност изпълнителния директор на Европейската агенция за мрежова и информационна сигурност във връзка с изпълнението на бюджета на Агенцията за финансовата 2009 година.

               2.

               Представя своите забележки в резолюцията по-долу.

               3.

               Възлага на своя председател да предаде настоящото решение, както и резолюцията, която е неразделна част от него, на изпълнителния директор на Европейската агенция за мрежова и информационна сигурност, на Съвета, Комисията и Сметната палата и да осигури публикуването им в Официален вестник на Европейския съюз (серия L).

            Председател

         Jerzy BUZEK

            Генерален секретар

         Klaus WELLE

      (1)  ОВ C 338, 14.12.2010 г., стр. 16.

      (2)  ОВ L 248, 16.9.2002 г., стр. 1.

      (3)  ОВ L 77, 13.3.2004 г., стр. 1.

      (4)  ОВ L 357, 31.12.2002 г., стр. 72.

      РЕЗОЛЮЦИЯ НА ЕВРОПЕЙСКИЯ ПАРЛАМЕНТ
      от 10 май 2011 година
      съдържаща забележките, които са неразделна част от решението относно освобождаването от отговорност във връзка с изпълнението на бюджета на Европейската агенция за мрежова и информационна сигурност за финансовата 2009 година
      ЕВРОПЕЙСКИЯТ ПАРЛАМЕНТ,

                  —

                  като взе предвид окончателните годишни отчети на Европейската агенция за мрежова и информационна сигурност за финансовата 2009 година,

                  —

                  като взе предвид доклада на Сметната палата относно годишните отчети на Европейската агенция за мрежова и информационна сигурност за финансовата 2009 година, придружен от отговорите на Агенцията (1),

                  —

                  като взе предвид препоръката на Съвета от 15 февруари 2011 г. (05892/2011 — C7-0052/2011),

                  —

                  като взе предвид член 276 от Договора за ЕО и член 319 от Договора за функционирането на Европейския съюз,

                  —

                  като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,

                  —

                  като взе предвид Регламент (ЕО) № 460/2004 на Европейския парламент и на Съвета от 10 март 2004 г. относно създаване на Европейската агенция за мрежова и информационна сигурност (3), и по-специално член 17 от него,

                  —

                  като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (4), и по-специално член 94 от него,

                  —

                  като взе предвид член 77 от своя правилник и приложение VI към него,

                  —

                  като взе предвид доклада на комисията по бюджетен контрол (A7-0105/2011),

                  А.

                  като има предвид декларацията на Сметната палата, че е получила достатъчна увереност, че годишните отчети за финансовата 2009 година са надеждни и точни и че свързаните с тях операции са законосъобразни и редовни,

                  Б.

                  като има предвид, че на 5 май 2010 г. Парламентът освободи изпълнителния директор на Европейската агенция за мрежова и информационна сигурност от отговорност във връзка с изпълнението на бюджета на Агенцията за финансовата 2008 година (5) и в резолюцията, придружаваща решението за освобождаване от отговорност, Парламентът, наред с другото:

                              —

                              отбеляза факта, че Сметната палата е открила слабости в процедурите по възлагане на обществени поръчки, и по-специално подценяване на бюджета за един рамков договор,

                              —

                              призова Комисията да провери възможностите, които съществуват за осигуряване на пълно прилагане на ориентираното спрямо потребностите управление на паричните средства в наличност в съответствие с член 15, параграф 5 от Регламент (ЕО, Евратом) № 2343/2002, както и необходимостта от промени в подхода, с цел трайно поддържане на възможно най-ниско равнище на паричните средства в наличност на Агенцията,

                              —

                              приветства Агенцията за това, че е изпълнила всички 8 препоръки на службата за вътрешен одит, определени като „много важни“,

                  В.

                  като има предвид, че бюджетът на Агенцията за 2009 г. възлизаше на 8 100 000 EUR, което е с 3,5 % по-малко от нейния бюджет за 2008 г.,

         Пренасяне на бюджетни кредити

                  1.

                  Изразява загриженост за това, че Сметната палата съобщи за пренесени за следващата година бюджетни кредити в размер на 19 % от общия бюджет на Агенцията; отбелязва по-специално, че 41 % от бюджетните кредити за оперативни разходи бяха пренесени за 2010 г. главно в резултат от забавяне на два големи проекта; изразява загриженост във връзка с факта, че ситуацията показва забавяне при изпълнението на дейностите на Агенцията, финансирани по дял III от бюджета, и че това противоречи на бюджетния принцип за ежегодност; следователно призовава Агенцията да информира органа по освобождаване от отговорност за действията, предприети от Агенцията за отстраняване на тези слабости.

         Процедура по възлагане на обществени поръчки

                  2.

                  Призовава Агенцията да засили вътрешния си контрол, за да гарантира правилното изпълнение на договорите и процедурите по възлагане на обществени поръчки; всъщност отбелязва, че Сметната палата съобщи за това, че в един случай са били поискани услуги извън договорените, а в други два случая по време на етапа на подписване на договорите са били допуснати грешки (използване на неправилните корекционни коефициенти за съотношението качество/цена, както и грешни стойности на финансовото предложение).

                  3.

                  Настоятелно призовава Агенцията по-специално за:

                              —

                              подобряване на прозрачността както по отношение на бюджетната прогноза, така и по отношение на поемането на конкретна отговорност за проектите,

                              —

                              подобряване на нейната процедура за даване на разрешение за възлагане на обществени поръчки на етапа на вземане на решения за финансиране и изпълнение на работната програма,

                              —

                              гарантиране на пълно оповестяване на допуснатите изключения в годишния доклад за дейността на Агенцията,

                              —

                              гарантиране предприемането на подходящи последващи действия в резултат на евентуални нередности,

                              —

                              развитие на последващ контрол и докладване за резултатите от него,

                        следователно призовава Агенцията да информира органа по освобождаване от отговорност за постигнатия напредък и предприетите в тази връзка действия.

                  4.

                  Насърчава също така Агенцията да разработи и след това редовно да актуализира обща таблица, показваща финансовите потоци на Агенцията и отговорностите на съответните финансови и оперативни органи.

         Грешки при бюджетните трансфери

                  5.

                  Призовава Агенцията да избягва осъществяването на трансфери, противоречащи на бюджетния принцип на специфичност, без да е получила предварително съгласие от своя управителен съвет; всъщност отбелязва, че Сметната палата съобщи за прехвърляне на сумата от 24 000 EUR от един дял в друг, без управителният съвет да е информиран за това и без да е получено предварителното му съгласие.

         Възстановяване на средства от данъчните органи на приемащата държава-членка

                  6.

                  Отбелязва с разочарование, че не е постигнат напредък спрямо предходната година във връзка с възстановяването от данъчните органи на приемащата държава-членка на 45 000 EUR, което представлява сумата на ДДС, платена предварително от Агенцията; следователно настоятелно призовава Агенцията да информира органа по освобождаване от отговорност, когато приемащата държава-членка възстанови тази сума.

         Човешки ресурси

                  7.

                  Отбелязва, че все още са налице слабости във връзка с процедурите за подбор на персонал, които излагат на опасност прозрачността на тези процедури; в действителност признава, че Сметната палата съобщи, че комисиите за подбор не са определили предварително прагове за покана на кандидатите за събеседване, нито за включването им в списъка на издържалите конкурса; следователно призовава Агенцията да коригира тази ситуация и да информира органа по освобождаване от отговорност за предприетите действия.

         Системи за вътрешен контрол

                  8.

                  Приветства факта, че Агенцията е назначила координатор по вътрешния контрол, който да контролира и наблюдава прилагането на системите за вътрешен контрол в Агенцията; признава, че Агенцията е извършила успешно предварителен контрол по отношение на своите вътрешни процедури; все пак призовава Агенцията да въведе последващ контрол с помощта на професионален доставчик.

                  9.

                  Въпреки това настоятелно призовава Агенцията да въведе пълна физическа инвентаризация и да гарантира точността на счетоводните записи; подчертава значението на тази препоръка и призовава Агенцията да информира органа по освобождаване от отговорност за инструментите, въведени с цел отстраняване на тези слабости; в тази връзка отбелязва, че Сметната палата съобщи също така, че инвентаризацията на дълготрайните материални активи се управлява посредством електронна таблица, която не гарантира пълнота на данните.

                  10.

                  Признава, че службата за вътрешен одит на Комисията извърши одит на управлението на човешките ресурси през 2008 г. и предприе последващи действия във връзка с одита на стандартите за вътрешен контрол през 2007 г.; подчертава, че Агенцията информира органа по освобождаване от отговорност за нова препоръка на службата за вътрешен одит, направена след ангажимента за предприемане на последващи действия от 2009 г., в която се призовава за преразглеждане на стандартите за вътрешен контрол, приети от управителния съвет на 10 октомври 2007 г.

                  11.

                  Признава също така декларацията на Агенцията, че през 2009 г. службата за вътрешен одит е извършила друг одит на процедурите по възлагане на обществени поръчки с цел подобряване резултатите на Агенцията в това отношение; отбелязва по-специално, че от 18-те препоръки на службата за вътрешен одит Агенцията е приела 13 и е отхвърлила пет, като е поискала впоследствие от службата за вътрешен одит сливане на отхвърлените препоръки; отбелязва също така, че от тези препоръки осем се считат за „много важни“ и 10 — за „важни“.

                  12.

                  По отношение на други забележки, придружаващи решението за освобождаване от отговорност, които имат хоризонтален характер, се позовава на своята резолюция от 10 май 2011 г. (6) относно резултатите от дейността, финансовото управление и контрола на агенциите.

         (1)  ОВ C 338, 14.12.2010 г., стр. 16.

         (2)  ОВ L 248, 16.9.2002 г., стр. 1.

         (3)  ОВ L 77, 13.3.2004 г., стр. 1.

         (4)  ОВ L 357, 31.12.2002 г., стр. 72.

         (5)  ОВ L 252, 25.9.2010 г., стр. 174.

         (6)  Приети текстове, P7_TA(2011)0163 (вж. страница 269 от настоящия брой на Официален вестник).